ไฟแนนซ์ทูเดย์
&#8220;คนโง่...เลือกคนที่ตนรัก คนฉลาดเลือกคนที่รักตน&#8221;
28 พ.ค. 2556

“คนโง่...เลือกคนที่ตนรัก คนฉลาดเลือกคนที่รักตน” 
...ถือเป็นนักการเมืองต้องกล้าทำ กล้ารับ ขณะที่หลายคนอ้อมแอ้มเมื่อสื่อมวลชนซักถามการย้าย น.ส.สุภา ปิยะจิตติ รองปลัดกระทรวงการคลัง หัวหน้ากลุ่มด้านรายจ่ายและหนี้สิน ไปดูแลงานบริหารเป็นแม่บ้านดูแลอาคารสถานที่ ยาม นักการภารโรง แต่ ทนุศักดิ์ เล็กอุทัย รมช.คลัง ออกมายอมรับชัดเจนว่า...
การพิจารณาปรับเปลี่ยนความรับผิดชอบงานของรองปลัดกระทรวงการคลังทั้ง 4 คน ไม่ใช่เรื่องลับ โดยได้มีการหารือร่วมกันทั้งหมด 7 คนแล้ว เมื่อ 2 สัปดาห์ก่อน ประกอบด้วย กิตติรัตน์ ณ ระนอง รองนายกรัฐมนตรีและ รมว.คลัง อารีพงศ์ ภู่ชอุ่ม ปลัดกระทรวงการคลัง รองปลัดทั้ง 4 คน ได้แก่ พงษ์ภาณุ เศวตรุนทร์ สุภา ปิยะจิตติ รังสรรค์ ศรีวรศาสตร์ จักรกฤศฏิ์ พาราพันธกุล และตัวทนุศักดิ์เอง การสลับงานจะมีผลหลัง รมว.คลัง ลงนาม อ้าว ไฉนรองนายกรัฐมนตรี และ รมว.คลัง บอกว่า ไม่รู้เป็นเรื่องของปลัดกระทรวงการคลัง งงมั้ยล่ะพี่น้อง 
สำหรับเรื่องการปรับประธานคณะกรรมการปิดบัญชีโครงการรับจำนำข้าว ที่จะมีการเปลี่ยนจาก น.ส.สุภา เป็นคนอื่นนั้น ทนุศักดิ์ บอกว่า อย่าไปยึดที่ตัวบุคคล ให้มองว่าเป็นการให้โอกาสคนจะดีกว่า โดยให้ดูที่เนื้อหาสาระจะดีกว่า เพราะเรื่องนี้บิดเบือนไม่ได้ ขอปรบมือให้คนที่กล้าทำ กล้ารับ และขอให้กำลังเจ๊ด้งสู้ต่อไป ในฐานะข้าราชการที่ต้องทำงานตามหน้าที่
...หลังข่าวการปลดผู้ว่าการ ธปท. เกิดขึ้นอย่างต่อเนื่อง และจะมีการผลักดัน ให้ อารีพงศ์ ภู่ชอุ่ม ปลัดกระทรวงการคลังไปทำหน้าที่แทน ล่าสุด อารีพงศ์ บอกว่า กระแสข่าวที่รัฐบาลจะปลด ประสาร ไตรรัตน์วรกุล พ้นผู้ว่าการ ธปท. หากไม่ยอมลดดอกเบี้ยนโยบายตามที่รัฐบาลต้องการนั้น เป็นเรื่องที่ทำไม่ได้ เพราะการปลดผู้ว่าการ ธปท. จะต้องมีความผิดที่ชัดเจนและคณะกรรมการของ ธปท. เป็นผู้เสนอให้ปลด รัฐบาลจะไปดำเนินการเองไม่ได้ คอยดูกัน!